जम्मू-कश्मीर में मुठभेड़ में तीन आतंकवादी ढेर  
उत्तरी कश्मीर में बारामूला जिले के सोपोर में एक मुठभेड़ में लश्कर-ए-तैयबा के तीन संदिग्ध आतंकी मारे गए। इनमें से एक पाकिस्तान से था।
उत्तरी कश्मीर में बारामूला जिले के सोपोर में एक मुठभेड़ में लश्कर-ए-तैयबा के तीन संदिग्ध आतंकी मारे गए। इनमें से एक पाकिस्तान से था। श्रीनगर में रक्षा प्रवक्ता लेफ्टिनेंट कर्नल जेएस बरार ने बताया, तीनों आतंकवादी मारे जा चुके हैं और अभियान खत्म हो गया है।  आधिकारिक सूत्रों ने बताया कि यह मुठभेड़ गुरुवार शाम शुरू हुई, जब 52 राष्ट्रीय राइफल्स के जवानों और पुलिस ने यहां से करीब 55 किमी दूर सोपोर के सीर इलाके में एक अभियान चलाया। उन्होंने बताया कि तीनों आतंकवादी विधि महाविद्यालय के समीप निर्माणाधीन एक मकान में छिपे थे।  आधिकारिक सूत्रों ने बताया कि आतंकियों के छिपे होने की सूचना मिलने पर सुरक्षाबल गांव पहुंचे और पूरे इलाके को घेर लिया। बहरहाल, रात होने पर अभियान रोक दिया गया। उन्होंने बताया कि सुबह होने पर सुरक्षा बलों ने आतंकवादियों को आत्मसमर्पण के लिए ललकारा। दोनों पक्षों में गोलीबारी शुरू हो गई और प्रात: करीब छह बजे यह मुठभेड़ खत्म हुई।  आधिकारिक सूत्रों के अनुसार, मारे गए आतंकियों की पहचान पाकिस्तानी नागरिक अब्दुल्ला बाबू, सैफुल गज्ज़ाली और गुलाम नबी डार के तौर पर हुई है। तीनों लश्कर से संबद्ध बताए जाते हैं। उन्होंने बताया कि करीब 12 घंटे तक चले इस अभियान के बाद मारे गए आतंकवादियों के पास से तीन एके राइफलें, छह मैगजीन, और तीन आरपीजी बूस्टर बरामद किए गए हैं।